ריצ'רד גרייבס

ריצ'רד מאסי גרייבס (באנגלית: Richard Massie Grevas; 14 בספטמבר 1880 – 14 באוגוסט 1960) היה מנהלן בריטי בממשלת המנדט שכיהן כראש עיריית ירושלים (יוני 1947 – אפריל 1948).

 ביוגרפיה 
גרייבס היה בנו של  ואחיו החורג של הסופר רוברט גרייבס.

גרייבס למד במודלין קולג' ובקינגס קולג'. שירת בשירות הדיפלומטי של הוד מלכותו (1903–1907), במשרד הפנים המצרי (1910–1922) ובתפקידים שונים בממשלת מצרים (1922–1940).

מחלקת העבודה 
ב־1931 היה גרייבס ראש מחלקת העבודה החדשה שהוקמה במצרים. במהלך ביקור בארץ ישראל, כתב תזכיר על חוקי העבודה הנוהגים בארץ על סמך מפגשיו עם הנציב העליון, פקידי ממשלת המנדט וראשי גופי העובדים היהודים בהם ההסתדרות ומפא"י. בתזכיר כתב גרייבס כי הפיקוח על אכיפתם של חוקי העבודה הקיימים אינו משביע רצון והדגיש במיוחד כי הפיקוח על ההפעלה של פקודת
הפיצויים לעובדים לקוי, משום שלא קיימת מחלקת עבודה מאורגנת המופקדת על האכיפה. הוא מצא כי פעולתה של הסתדרות העובדים היא המקור למידה מסוימת של הצלחה בהפעלת הפקודה הזאת, מכיוון שעורכי הדין של הסתדרות מתאמצים להגן על חבריה במקרים של פגיעות בעבודה.

המלצותיו של גרייבס הובאו לדיון במועצה המבצעת והנציב העליון אימץ את עיקרן של המלצותיו של גרייבס לתיקון החקיקה בנושא עבודת נשים וילדים. בהם שינוי הגדרה של מפעל תעשייתי כך שייכללו בה גם בתי מלאכה ומקומות עבודה אחרים, איסור העסקת ילדים יותר משבע שעות ביום; לאסור עבודה רצופה של ילדים במשך יותר מארבע שעות וחיוב יום מנוחה לילדים ונשים מדי שבעה ימים. למרות זאת, פקודת העסקת נשים וילדים לא תוקנה לבסוף.

בפברואר 1940 מנתה ממשלת המנדט ועדה של פקידים בכירים (The Committee on Development and Welfare Services) לשם הכנת תוכנית מקיפה ומתואמת לפיתוח שירותי הרווחה בארץ. בדו"ח הוועדה המליצה להקים מחלקת עבודה על ידי מינוי אדם בעל כישורים מתאימים לייעץ לממשלה בבעיות העבודה השונות.
במאי 1940 פנה הנציב העליון למשרד המושבות וביקש היתר למנות איש בעל
כישורים מתאימים לשמש ממונה בממשלת המנדט על תחום העבודה, וציין כי פנה לגרייבס והלה מוכן לקבל את התפקיד. משרד המושבות אישר את יצירת המשרה ומינוי גרייבס ביולי 1940, ובספטמבר 1940 מונה גרייבס ליועץ הממשלה בענייני עבודה.

כיועץ התבקש גרייבס לדווח על מצב העניינים בנושא בארץ וכן להגיש הצעות להקמת מחלקת עבודה. ביולי 1942 הוקמה מחלקת העבודה על פי המלצות גרייבס ובאישור משרד המושבות.

באפריל 1944 מינה נציב העליון את גרייבס ליו"ר ועדה מיוחדת לבירור סוגיית הפיצויים לנפגעי עבודה. בוועדה היו חברים צבי ברנזון וישראל בר-שירה כנציגי ההסתדרות. הוועדה הגישה ארבעה דו"חות: הראשון הוגש ביולי 1944 והמליץ להגדיל את שיעורי הפיצויים לעובדים שנפגעו בעבודה. הפיצויים הוגדלו זמנית בתיקון לפקודה ב–1943, שכן שיעורי הפיצויים שהיו בתוקף לא הלמו עוד את רמות השכר במשק. התיקון הרחיב גם את כיסוי הפקודה לשורה ארוכה של עובדים בבתי מלאכה ובמקומות עבודה אחרים שלא השתמשו בהם במכונות מוּנעות בכוח מכני. ממשלת המנדט אימצה את ההמלצות, שר המושבות אישר אותן, וב־1945 הן הוכנסו לספר החוקים כתיקון זמני נוסף של הפקודה.

דו"ח נוסף של ועדת גרייבס הוגש ב־1945 ועסק דן בשיפור ובזירוז הנהלים המשפטיים לקביעת פיצויים במקרים של פגיעה בעבודה, והמליץ כי לשם כך תתוקן פקודת הפיצויים. בקיץ 1946 הגישה הוועדה דו"ח שלישי ורביעי שלה. הדו"ח
השלישי כלל הצעה מפורטת לפקודה חדשה החלה על כל העובדים, והציע לכלול מחלות מקצוע כפגיעות בעבודה. הדו"ח הרביעי של הוועדה הציע להקים קרן ביטוח מטעם המדינה ולחייב את כל המעסיקים לבטח באמצעותה את עובדיהם מפני פגיעות
בעבודה.

בסוף 1946 פרש גרייבס לגמלאות.

עיריית ירושלים
לאחר מות ראש עיריית ירושלים מוסטפא אל-ח'אלדי באוגוסט 1944 היה סגן ראש העירייה דניאל אוסטר לראש העירייה. הנציגים הערבים במועצה התנגדו לכהונתו של אוסטר ולהצעת ממשלת המנדט ליצור רוטציה משולשת בין חברי שלושת העדות העיקריות בעיר – מוסלמים, יהודים ונוצרים – בראשות העירייה, והודיעו על התפטרותם מהעירייה. ביולי 1945 פיזרה ממשלת המנדט את מועצת העירייה ומינו במקומה ועדה קרואה, בנימוק שהצדדים מסרבים לקבל את הצעת הרוטציה. כמו כן, הם הודיעו על הקמת ועדת חקירה לבדיקת המנהל המקומי של ירושלים בראשות זקן השופטים ויליאם ג'יימס פיצג'רלד.

בראש הוועדה הקרואה עמד ג'ורג' וובסטר, שפרש בפברואר 1947 מהתפקיד. סגן מושל מחוז ירושלים ג'ון אלכסנדר הילטון שימש באופן זמני כראש הוועדה, וביוני 1947 מונה גרייבס לראש הוועדה, הודות להערכה לה זכה בתור ראש מחלקת העבודה.

בסוף פברואר 1948 ניסח הצעה להפסקת אש במלחמת העצמאות בירושלים, שאומצה על ידי הנציב העליון אך נדחתה על ידי היהודים והערבים.

הוועדה הקרואה הבריטית קיימה את ישיבתה האחרונה ב־6 באפריל 1948, בה דנה בתקציב ביניים עד 15 במאי.

ב־27 באפריל עזב גרייבס את ארץ ישראל לאחר שכמעט נהרג בחילופי אש בין משטרת המנדט לערבים שניסו להשתלט על בית עיריית ירושלים. גרייבס מסר לדניאל אוסטר את המפתחות לבית עיריית ירושלים.

 לאחר מכן 
ב־1949 פרסם גרייבס את "ניסיון באנרכיה" (Experiment in Anarchy).

גרייבס מת ב־14 באוגוסט 1960.

 לקריאה נוספת 
 Richad M. Graves, Experiment in Anarchy, London, 1949

 הערות שוליים 

קטגוריה:ראשי עיריית ירושלים בתקופת המנדט הבריטי
קטגוריה:פקידי ממשלת המנדט
קטגוריה:בוגרי קינגס קולג' קיימברידג'
קטגוריה:דיפלומטים בריטים
קטגוריה:בריטים שנולדו ב-1880
קטגוריה:בריטים שנפטרו ב-1960